Xalq deputatlari Qarshi shahar Kengashining 2017-yil 27-iyundagi “Qarshi shahar hokimining 2011-yil 20-maydagi X-379/5-sonli qarorini bekor qilish to‘g‘risida”gi 88/19-5-sonli qarorini o‘rganish natijalari haqida

Inson huquqlari bo‘yicha O‘zbekiston Respublikasi Milliy markazining Qashqadaryo viloyati Qarshi shahri “Qarluqbog‘ot” mahalla fuqarolar yig‘ini “Quyibog‘” ko‘chasi 51-uyda yashovchi fuqaro Xaydarova Gulnoza Ro‘ziboyevnaning xalq deputatlari Qarshi shahar Kengashining 2017-yil 27-iyundagi 88/19-5-sonli qarorini (bundan buyon matnda Qaror deb yuritiladi) bekor qilish yuzasidan murojaati Senatning Sud-huquq masalalari va korrupsiyaga qarshi kurashish qo‘mitasi tomonidan o‘rganib chiqildi.
 O‘rganish natijalari ko‘rsatganidek, Qaror bilan Qarshi shahar hokimining xususiylashtirish natijasida fuqaro G. Xaydarovaga uy-joy berish to‘g‘risidagi 2011-yil 20-maydagi X-379/5-sonli qarori bekor qilingan.
 O‘zbekiston Respublikasi Konstitutsiyasining 53-moddasiga muvofiq xususiy mulk boshqa mulk shakllari kabi daxlsiz va davlat himoyasidadir. Mulkdor faqat qonunda nazarda tutilgan hollarda va tartibdagina mulkidan mahrum etilishi mumkin.
 Fuqarolik kodeksining 164-moddasida mulk huquqi shaxsning o‘ziga qarashli mol-mulkka o‘z xohishi bilan va o‘z manfaatlarini ko‘zlab egalik qilishi, undan foydalanishi va uni tasarruf etishi, shuningdek o‘zining mulk huquqini, kim tomonidan bo‘lmasin, har qanday buzishni bartaraf etishni talab qilish huquqidan iboratligi, mulk huquqining muddatsizligi, 166-moddasida mulkning daxlsizligi va qonun bilan qo‘riqlanishi, 197-moddasida mulk huquqi mulkdorning ixtiyoriy suratda majburiyatni bajarishi, mulkdorning mol-mulk taqdirini hal qiladigan bir tomonlama qaror qabul qilishi, sud qarori asosida mol-mulkni olib qo‘yish (sotib olish) yo‘li bilan, shuningdek mulk huquqini bekor qiluvchi qonunchilikka asosan bekor bo‘lishi, 210-moddasida davlatga qarashli uy-joy (kvartira)ga mulk huquqi qonunchilikda nazarda tutilgan xususiylashtirish tartibida vujudga kelishi belgilangan.
 Shuningdek, “Davlat uy-joy fondini xususiylashtirish to‘g‘risida”gi Qonunning 19-moddasiga asosan fuqarolarning alohida uy, kvartira va xonaga bo‘lgan egalik huquqi turar joy qiymati to‘liq to‘langan (sotib olingan) va order olingan paytdan boshlanadi.
 Ushbu Qonunning 26-moddasiga muvofiq esa, davlat uy-joy fondi kvartiralarini, uylarini (uyning bir qismini) xususiylashtirishda yuzaga keladigan nizolar sud tomonidan hal qilinadi.
 “Xususiy mulkni himoya qilish va mulkdorlar huquqlarining kafolatlari to‘g‘risida”gi Qonunning 24-moddasiga asosan davlat mulkini davlat tasarrufidan chiqarish hamda xususiylashtirish jarayonida vujudga kelgan xususiy mulk daxlsizdir. Davlat tasarrufidan chiqarish va xususiylashtirish natijalari qayta ko‘rib chiqilmaydi hamda bekor qilinmaydi.
 Davlat tasarrufidan chiqarish va xususiylashtirish natijalarini, shu jumladan obyektlarning qiymatini baholash natijalarini qayta ko‘rib chiqish, haqiqiy emas deb topish va bekor qilish masalalari yuzasidan davlat organlari, shu jumladan nazorat, huquqni muhofaza qiluvchi organlar va sudlar tomonidan tashabbus bilan chiqish taqiqlanadi.
 Amaldagi qonunchilikka muvofiq xalq deputatlari mahalliy Kengashlariga xususiylashtirish natijalarini qayta ko‘rib chiqish hamda bekor qilish vakolati berilmagan.
 Yuqorida bayon etilganlarni inobatga olib, “O‘zbekiston Respublikasi Oliy Majlisi Senatining Reglamenti to‘g‘risida”gi O‘zbekiston Respublikasi Qonunining 302-moddasiga muvofiq O‘zbekiston Respublikasi Oliy Majlisining Senati qaror qiladi:
 1. Xalq deputatlari Qarshi shahar Kengashining 2017-yil 27-iyundagi “Qarshi shahar hokimining 2011-yil 20-maydagi X-379/5-sonli qarorini bekor qilish to‘g‘risida”gi 88/19-5-sonli qarori qonunchilikka zid deb topilsin va bekor qilinsin.
 2. Ushbu Qarorning ijrosini nazorat qilish Senatning Sud-huquq masalalari va korrupsiyaga qarshi kurashish qo‘mitasi (N. Umarov) zimmasiga yuklansin. 
 3. Mazkur Qaror manfaatdor tomonlarga yuborilsin.
 4. Ushbu Qaror qabul qilingan kundan e’tiboran kuchga kiradi.